ประสานเจ้าคณะปกครองสงฆ์ แจ้งเตือนภัยพระภิกษุในสังกัด หลังมีกลุ่มมิจฉาชีพหลอกโอนเงินเลื่อนสมณศักดิ์
นายอินทพร จั่นเอี่ยม รองผู้อำนวยการและรักษาราชการแทน ผู้อำนวยการสำนักงานพระพุทธศาสนาแห่งชาติ เปิดเผยว่า ได้ส่งหนังสือแจ้งไปยังสำนักงานพระพุทธศาสนาจังหวัดทั่วประเทศ เพื่อประสานงานไปยังเจ้าคณะผู้ปกครองสงฆ์ทุกระดับในการแจ้งข้อมูลเตือนภัยแก่คณะสงฆ์ จากกรณีมิจฉาชีพแอบอ้างติดต่อไปยังพระภิกษุและผู้ติดตามซึ่งเป็นฆราวาสเข้ารับกิจนิมนต์ โดยให้เตรียมผ้าไตรสีพระราชนิยม ผลตรวจ RT-PCR บัตรประชาชน หรือหนังสือสุทธิและพัดยศ รวมถึงให้มีการโอนเงินสำหรับการตรวจ  RT-PCR ท่านละ 17,500 บาท (หากกรณีที่ไม่เจอเชื้อโควิด-19 จะสั่งเบิกจ่ายคืนให้ภายหลัง) ในวันที่เข้ารับฉันโดยให้โอนเงินเข้าบัญชีธนาคารและกรณีกลุ่มคอลเซ็นเตอร์โทรศัพท์หลอกลวงพระภิกษุ นำเสนอเรื่องการเลื่อนสมณศักดิ์ สามารถอนุมัติเลื่อนสมณศักดิ์ เพียงแต่โอนเงินจำนวน 50,000 บาท พร้อมยื่นคำขาดว่า ถ้าไม่รับสมณศักดิ์จะตัดชื่อออกไปจากระบบทันทีนั้น ทั้งนี้เพื่อป้องกันความเสียหายที่จะเกิดขึ้นแก่พระภิกษุและคณะสงฆ์ในวงกว้าง